Notum sit cunctis presentibus et subsequentibus sancte ecclesie filiis quod venerabilis Stephanus sancte ecclesie Eduensis pontifex communicato consilio totius capituli illius ecclesie et assensu duorum presbiterorum Theobaldi scilicet et Johannis qui tunc temporis Mirriniacensem regebant parrochiam concessit monachis Cisterciensibus decimam Musiacensis fundi omnibus diebus. Nam huius fundi decima ad Mirriniacensem hactenus pertinebat ecclesiam ideoque ad hoc donum necessarius erat consensus ante dictorum presbiterorum. Decima vero agriculture proprie illorum concessa est monachis. Porro si alii homines voluntate ipsorum ibi agriculturam exercuerint illi qui solebant decimam illorum accipiant. Huius rei testis est Humbertus archipresbiter pluresque alii qui hec viderunt et audierunt. Illis diebus predicte decime partem domnus Theodericus et coniunx eius de castro Curenziaco de domno Gotceranno Rufo qui habitabat apud Corbertaldum tenuerunt ipseque eam de domno Bernardo de Ruili et filiis eius Secgino et Brutino habebat. Qui omnes pro spe future retributionis a Deo predictam decime partem ad opus monachorum dimiserunt hoc predicto Bernardo de Ruili et filiis eius et uxore Secgini laudantibus. Hanc decimam antedicti antistitis consensu predicti monachi libere hodie possident. Deo gratias.